題羅疇老家明妃辭漢圖
作者：王庭珪
朝代：宋

paragraphs: 明妃辭漢出宮門，豐容靚飾朝至尊。
至尊左右皆動色，明妃欲語咽復吞。
三千蛾眉塞天閽，帝獨不識王昭君。
顧影徘徊復良久，尚冀君王一回首。
當時自倚絕世姿，不將賂結毛延壽。
可憐朱網畫香車，却來遠嫁呼韓邪。
不如歸州舊村女，三幅羅裙兩髻了。
陌上花開大隄暖，細雨春風歸緩緩。
寧從禁籞落胡沙，長路漫漫碧雲斷。
忽看漢月照氈裘，淚濕彈絲錦臂韝。
龍眠會作無聲句，寫得當時一段愁。